KLASA: 034-05/24-01/163

URBROJ: 711-02-02/07-2024-03

Zagreb, 5. prosinca 2024.

**NATAŠA STOJKOVSKI**

**ravnateljica Javne ustanove Nacionalni park Brijuni**

**Predmet: mišljenje na zahtjev obveznice Nataše Stojkovski**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 25. studenoga 2024. zaprimilo zahtjev za mišljenjem koji je podnijela obveznica Nataša Stojkovski, ravnateljica Javne ustanove Nacionalni park Brijuni.

Obveznica u zahtjevu moli informaciju ima li kao ravnateljica ustanove pravo ostvariti naknadu – dar djetetu do 15 godina te je li kao v.d. ravnateljice imala pravo na regres i uskrsnicu. Obveznica dodatno pojašnjava da je bila zaposlena na neodređeno vrijeme u Javnoj ustanovi Nacionalni park Brijuni kao rukovoditeljica Odjela za hotelijerstvo i ugostiteljstvo, a po imenovanju za vršiteljicu dužnosti sklopljen je ugovor za obavljanje poslova vršitelja dužnosti ravnateljice za razdoblje imenovanja do 6 mjeseci. Svo to vrijeme obavljala je poslove osnovnog ugovora o radu – rukovoditeljice Odjela za hotelijerstvo i ugostiteljstvo te poslove vršiteljice dužnosti ravnateljice te pojašnjava da se upit u vezi prava na isplatu uskrsnice i regresa za godišnji odmor odnosi upravo na to razdoblje.

Povodom navedenog zahtjeva obveznice, Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 66. sjednici održanoj 5. prosinca 2024. obveznici daje mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica koje ustrojava, kao i uvidom u sudski registar Trgovačkog suda u Pazinu te u Zapisnik s 4. (elektroničke) sjednice Upravnog vijeća Javne ustanove Nacionalni park Brijuni od 29. kolovoza 2024. i bilješku te Ustanove utvrdilo da je Nataša Stojkovski profesionalno obnašala dužnost v.d. ravnateljice ustanove Nacionalni park Brijuni od 29. siječnja 2024. do 6. studenoga 2024., dok dužnost ravnateljice navedene Ustanove obnaša od 7. studenoga 2024. na mandat od četiri godine, a iz navedenoga sudskog registra utvrđeno je da je osnivač navedene ustanove Vlada Republike Hrvatske. Isto tako, utvrđeno je i da je obveznica u navedenoj ustanovi od 8. svibnja 2017. do 29. siječnja 2024., dakle prije nego što je imenovana na dužnost ravnateljice, obavljala posao rukovoditeljice Odjela za hotelijerstvo i ugostiteljstvo.

Člankom 3. stavkom 1. podstavkom 61. ZSSI-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu toga Zakona pa je stoga Nataša Stojkovski, povodom obnašanja dužnosti ravnateljice Javne ustanove Nacionalni park Brijuni, obveznica ZSSI-a te je dužna postupati u skladu s njegovim odredbama.

Odredbom članka 5. stavka 1. točke 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi poslovni broj: Usž-4335/19-3 od 14. listopada 2021. tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), već primitcima dodatnih naknada za poslove obnašanja javnih dužnosti, čiji je primitak zabranjen sukladno članku 7. točki d) tog Zakona.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe ZSSI-a, koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11, slijedom čega se obrazloženje iz navedene presude u cijelosti primjenjuje na obveznike iz članka 3. ZSSI-a.

Osim toga, navedenom Smjernicom je obrazloženo i da obveznici ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje primiti niti isplatu dara za dijete, s obzirom da se niti taj primitak ne smatra plaćom obveznika, već drugim dodatkom za obnašanje javne dužnosti.

Navedeno je u svojoj presudi poslovni broj: Usž-99/24-2 od 13. ožujka 2024. potvrdio i Visoki upravni sud Republike Hrvatske u kojoj je naveo da su dodatne naknade koje se odnose na isplate novčane naknade za radne rezultate, prigodne nagrade i dar djetetu do 15. godine starosti zabranjene, a kako je to određeno odredbom članka 7. točke d) ZSSI-a.

Stoga, u konkretnom slučaju, obveznica Nataša Stojkovski, ravnateljica Javne ustanove Nacionalni park Brijuni koja prima plaću, ne može uz plaću za obnašanje navedene javne dužnosti primati i uskrsnicu, regres za godišnji odmor niti dar djetetu do 15. godine starosti, kao ni ostale neoporezive nagrade niti je navedeno smjela primati tijekom obnašanja dužnosti vršitelja dužnosti ravnateljice jer bi isto predstavljalo primitak dodatne naknade za poslove obnašanja navedene javne dužnosti, a što je obveznicima zabranjeno člankom 7. točkom d) ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Nataša Stojkovski, elektroničkom poštom
2. Objava na mrežnim stranicama Povjerenstva
3. Pismohrana